b'\n_START_ARTICLE_\nBiserica de lemn din Dumbrava (Livezile)\n_START_PARAGRAPH_\nBiserica de lemn din Dumbrava, comuna Livezile, jude\xc8\x9bul Bistri\xc8\x9ba-N\xc4\x83s\xc4\x83ud a fost construit\xc4\x83 \xc3\xaen secolul XVII. Are hramul \xe2\x80\x9eSfin\xc8\x9bii Arhangheli Mihail \xc8\x99i Gavriil\xe2\x80\x9d.  Biserica se afl\xc4\x83 pe noua list\xc4\x83 a monumentelor istorice sub codul LMI:  BN-II-m-B-01651.\n_START_SECTION_\nIstoric \xc8\x99i tr\xc4\x83s\xc4\x83turi\n_START_PARAGRAPH_\nBiserica de lemn, cu hramul \xe2\x80\x9eSfin\xc8\x9bii Arhangheli Mihail \xc8\x99i Gavriil\xe2\x80\x9d, a fost construit\xc4\x83 ini\xc8\x9bial \xc3\xaen satul Susenii B\xc3\xa2rg\xc4\x83ului, \xc3\xaen secolul XVII. \xc3\x8en parohia Susenii B\xc3\xa2rg\xc4\x83ului se mai p\xc4\x83streaz\xc4\x83 icoane care au apar\xc8\x9binut vechii biserici de lemn, icoane datate 1645, respectiv 1700. \xc3\x8en anul 1909 biserica, care nu mai era folosit\xc4\x83, a fost mutat\xc4\x83 \xc3\xaen localitatea Iad (\xc3\xaen prezent Livezile); ulterior, \xc3\xaen anul 1957, biserica a fost \xc3\xaenc\xc4\x83 o dat\xc4\x83 demontat\xc4\x83 \xc8\x99i str\xc4\x83mutat\xc4\x83 \xc3\xaen satul Dumbrava. \xc3\x8en urma acestor mut\xc4\x83ri repetate \xc8\x99i planul \xc8\x99i eleva\xc8\x9bia au suferit transform\xc4\x83ri. \xc3\x8en prezent planul este dreptunghiular, cu pronaos, naos \xc8\x99i altar, av\xc3\xa2nd absida decro\xc8\x99at\xc4\x83, cu cinci laturi. Intrarea se face pe latura de vest. Biserica este tencuit\xc4\x83 at\xc3\xa2t \xc3\xaen interior, c\xc3\xa2t \xc8\x99i la exterior. \xc3\x8en interior se p\xc4\x83streaz\xc4\x83 o parte din obiectele vechi ale bisericii, \xc3\xaentre care un epitaf, tr\xc4\x83d\xc3\xa2nd, prin detalii, influen\xc8\x9be apusene, datat 1780, u\xc8\x99ile \xc3\xaemp\xc4\x83r\xc4\x83te\xc8\x99ti, bogat ornamentate, \xc8\x99i asupra c\xc4\x83rora s-a intervenit prin repictare \xc8\x99i dou\xc4\x83 icoane ale Arhanghelului Mihail.'